钦定古今图书集成/明伦汇编/官常典/第101卷 > 襄忠王翊铭
## 钦定古今图书集成/明伦汇编/官常典/第101卷 > 襄忠王翊铭

按《明外史襄宪王传》：忠王翊铭，襄宪王瞻墡六代孙
也，万历二十三年嗣封。崇祯十四年，张献忠陷襄阳，
王遇害。初，阁臣杨嗣昌之视师也，以襄阳为军府，增
堞浚隍，五省饷金、弓刀火药各数十万聚焉。是年二
月，献忠邀杀嗣昌使于道，夺其符验，以数十骑绐入
襄城，夜半火作，迟明贼大至，执王南城楼，属卮酒曰：
“王无罪，王死，嗣昌得以死偿王。”遂杀王及贵阳王常
法，火城楼，焚其尸。贼去，仅拾颅骨数寸，妃妾辈死者
四十三人。福清王常澄、进贤王常淦突围出。事闻，帝
震悼，命所司备丧礼，谥曰忠王。十七年以常澄嗣襄
王，寄居九江府。后不知所终。